google/wiki40b huggingface dataset:
Edminas Bagdonas

Edminas Bagdonas (sündinud 23. oktoobril 1963) on Leedu poliitik, diplomaat.
4. oktoobril 2004 anti talle Maarjamaa Risti II klassi teenetemärk, tunnustades tema tööd Leedu presidendi välisnõunikuna.
Ivanovo oblast

Rahvastik

2009. aasta alguses oli oblasti rahvaarv 1 073 100. 2010. aasta rahvaloenduse andmetel oli rahvaarv 1 062 629. Oblastis on 17 linna: Ivanovo, Kinešma, Šuja, Vitšuga, Furmanov, Teikovo, Kohma, Rodniki, Zavolžsk, Komsomolsk, Privolžsk, Putšež, Juža, Jurjevets, Navoloki, Gavrilov Possad ja Pljoss.

Ajalugu

Oblast moodustati 1929. aastal 1918 moodustatud Ivanovo-Voznessenski kubermangu põhiosast ning Kostroma, Jaroslavli ja Vladimiri kubermangu äärealadest.

Haldusjaotus

Oblast jaguneb 6 oblastilise alluvusega linnaks ja 21 rajooniks:

Linnad

Furmanov, Ivanovo, Kinešma, Šuja, Teikovo, Vitšuga
Rõngu mõis

Ajalugu

Rõngu mõisa on esmakordselt mainitud 15. sajandi alguses. Keskajal kuulus mõis Tödwenite aadlisuguvõsale ning mõisakeskuseks oli Rõngu kivist vasallilinnus, mis Liivi sõja ajal jäi varemeisse.
Rootsi võimuperioodil kuulus mõis Flemingitele ja hiljem riigile.
1759. aastal jagati Rõngu mõis Suure-Rõngu ja Väike-Rõngu mõisaks. Esimese omanikuks sai krahv Ludwig Wilhelm von Mannteuffel, kelle suguvõsa omandusse jäi mõis 1875. aastani. 1875–1919 kuulus mõis Anrepitele, mõisa viimane võõrandamiseelne omanik oli Konrad von Anrep.

Mõisakompleks

18. sajandi lõpus rajati linnusevaremetest umbes sada meetrit ida poole varaklassitsistlik härrastemaja, mis põles 1917. aastal maha. Hoonest on säilinud vaid vundament.
Mõisakompleksist on säilinud ka mõned ümber ehitatud kõrvalhooned ja müürijäänused.

Mõisa kalmistu

Kalmistu jääb mõisa südamest linnulennult umbes 1,1 km kaugusele idakagusse Tilga küla alale.
Karneid

Geograafia

Valla pindala on 40,4 km².
Karneid külgneb järgmiste valdadega: Bolzano, Völs am Schlern, Welschnofen, Deutschnofen, Ritten ja Tiers.

Frazioni

Karneidi (Cornedo) vallas on frazioni (alljaotused, peamiselt külad ja asundused) Blumau (Prato all'Isarco), Breien (Briè), Kardaun (Cardano), Steinegg (Collepietra) ja Gummer (San Valentino in Campo).

Keeleline jaotus

2011. aasta rahvaloenduse järgi kõneles 89,03% rahvastikust esimese keelena saksa keelt, 10,64% itaalia keelt ja 0,33% ladiini keelt.
Dietz

Dietz oli aadlisuguvõsa. 
Suguvõsa sai 1629 Saksa-Rooma riigilt aadlitiitli. Suguvõsa esindaja Vene kindralleitnant Thomas Justus von Dietz immatrikuleeriti 1764 Liivimaa rüütelkonna aadlimatriklisse. 1765 sai suguvõsa Vene keisririigilt parunitiitli. Hiljem immatrikuleeriti suguvõsa ka Eestimaa rüütelkonna aadlimatriklisse.
Akagera rahvuspark

Akagera rahvuspark on rahvuspark Rwanda idaosas Tansaania piiri ääres.
Akagera rahvuspark loodi 1934. aastal, et kaitsta savanni-, mäestiku- ja sooelustikku. Rahvuspark sai nime selle idapiiriks oleva Kagera jõe järgi.
Rahvuspargi pindala on 1122 km². Varem oli see üle 2500 km², kuid pärast kodusõda ja genotsiidi tõmmati 1997. aastal pargi piire koomale ja jagati osa selle alast tagasi pöördunud põgenikele põllumaaks.
Suure osa rahvuspargi alast katavad järved ja papüürusesood. Akagera on Aafrika keskosa suurim kaitsealune märgala. Savannis kasvavad valdavalt akaatsiad ja elavad tüüpilised savanniloomad, nende seas kaelkirjakud, elevandid, leopardid, lõvid, hüäänid, sebrad, kudud, kannad, pühvlid ja tüügassead. Rahvuspargi alal elavad ka muu hulgas värvuline Laniarius erythrogaster ning paljud soo- ja järvelinnud, sealhulgas toonekured ja kured.
Viktor Hion

Viktor Hion VR II/3 (25. aprill 1902 Järvakandi vald – 24. juuli 1969 Tartu) oli eesti arst ja Eesti NSV riigitegelane.
Viktor Hion võttis osa Vabadussõjast Laiarööpmelise Soomusrongi nr 2 koosseisus. Soomusrongil kandis ta nime Viktor Joon ja selle nime all on teda 1920. aastal autasustatud ka Vabadusristi II liigi 3. järguga. Sõjakaaslaste mäletamise järgi oli ta vahva ja kartmatu sõdur.
Viktor Hion lõpetas 1920. aastal Tallinna Linna Poeglaste Humanitaargümnaasiumi ja 1925. aastal Tartu Ülikooli arstiteaduskonna. Alates 1927. aastast (Alfred Fleischi ajal) oli Hion Tartu Ülikooli füsioloogia instituudi assistent.
1934. aastal oli Hion üks Tartu Draamateatri Seltsi Teatrikunsti Stuudio asutamise initsiaatoreid ja juhte.
1939 valiti Tartu linnavolinikuks. Politseidirektori otsusega 21. oktoobrist 1939 keelati Hionil viibimine kaitseseisukorra piirkonnas, välja arvatud Paide linn, kuna ta oli avaldanud sihilikku lugupidamatust valitsusvõimude tegevuse kohta ja halvustanud Eesti Vabariigi kehtivat seaduslikku korda. 
Eesti NSV Rahvakomissaride Nõukogu tervishoiu rahvakomissar alates 25. augustist 1940 ja alates 25. märts 1946 Eesti NSV Ministrite Nõukogu tervishoiu minister kuni 1950. 9. oktoobril 1945 andis ta ministrina välja käskkirja, mida võib pidada Eestis esimeseks onkoloogia arengukavaks. Käskkiri põhines Eesti NSV Rahvakomissaride Nõukogu käskkirjal elanikkonna onkoloogilise abi parandamise abinõude kohta. 
Hion oli Eesti NSV Ülemnõukogu I ja II koosseisu saadik.
1950–1951 oli ta Tartu Ülikooli Tervishoiu Instituudi direktor ja 1950–1952 Tartu Ülikooli hügieenikakateedri juhataja. 1955–1965 Tallinna Epidemioloogia, Mikrobioloogia ja Hügieeni TUI hügieenisektori juhataja. Tema uurimisobjekt oli alkoholi toime sisenõristusnäärmete ja närvisüsteemi mikrostruktuuridesse. Ta on käsitlenud ka sotsiaal- ja koolihügieeni.

Isiklikku

Ajakirjanik Ene Hion on tema tütar ja matemaatik Jaak Hion on tema poeg.
Michal Březina

Michal Březina (sündinud 30. märtsil 1990 Brnos) on tšehhi iluuisutaja.
Lapsena tundis ta huvi hoki vastu, kuid õppinud uisutama, otsustas hoopis keskenduda iluuisutamisele. Iluuisutaja on ka tema noorem õde Eliška Březinová (sündinud 1996).
Březina võistleb meeste üksiksõidus ja esindab oma kodumaad Tšehhi Vabariiki. Ta treenib nii kodulinnas Brnos kui ka Oberstdorfis Saksamaal. Tema treeneriteks on kaasmaalased Petr Starec, Karol Divín ja Karel Fajfr.
2009. aastal võitis ta juunioride maailmameistrivõistlustel Sofias hõbemedali ja 2010. aastal tuli Tšehhi meistriks.
2010. aastal Tallinnas toimunud Euroopa meistrivõistlustel jäi ta tulemusega 224,74 neljandaks, kuid püstitas kohustuslikus kavas 79,60 punktiga isikliku rekordi. Neljanda koha saavutas ta ka samal aastal Torinos toimunud maailmameistrivõistlustel.
2011. aasta Euroopa meistrivõistlustel saavutas Březina kaheksanda koha ja samal aastal peetud maailmameistrivõistlustel jäi ta teist aastat järjest neljandaks.
2012. aasta Euroopa meistrivõistlustel saavutas Březina 229,30 punktiga neljanda koha, edestades vähem kui nelja punktiga oma kaasmaalast Tomáš Vernerit.
Oma esimese tiitlivõistluste medali täiskasvanute arvestuses võitis Březina 2013. aasta Euroopa meistrivõistlustel. Tulemusega 243,52 sai ta hispaanlase Javier Fernándeze ja prantslase Florent Amodio järel pronksmedali.
Getúlio Vargas

Elulugu

Vargas pärines põlisest gautšode perekonnast. Algul teenis ta sõjaväes, siis hakkas õppima õigusteadust. Poliitikas alustas ta vabariiklasena, valiti Rio Grande do Suli parlamenti ja hiljem esindajatekotta, saades oma osariigi esindajaks kongressis. Lühikest aega oli ta rahandusminister president Washington Luisi valitsuses, ent astus ametist tagasi, et kandideerida oma osariigi valitsusse Liberaalse Alliansi esindajana. Rio Grande do Suli osariigi valitud kubernerina rajas ta tugeva opositsioonilise liikumise keskvõimu vastu ja lõpetas korruptsiooni valimistel üldise ja salajase hääletamise kehtestamisega.
1930 kandideeris ta Brasiilia presidendiks ja sai vaieldava kaotuse senise presidendi Luisi soosikult Jorge Presteselt. Valimistulemuste võltsimine oli tollal Brasiilias üldine. Sõjavägi, kes Brasiilias on alati poliitiliselt aktiivne olnud, korraldas riigipöörde ja kuulutas Vargase presidendiks; Prestes ei jõudnudki ametivannet anda.
See tähendas nii-öelda vana vabariigi lõppu, mis oli rajatud peamiselt paulistide (kohvitootjate) huvidele. Vargas esindas jõukate natsionalistlike ja antikommunistlike töösturite huve. Tema Liberaalne Allianss pooldas liberaalseid reforme vabaturumajanduse arendamiseks.
Vargas kehtestas autoritaarse režiimi, milles võttis eeskuju fašismist. Selleks muutis ta 1934 põhiseadust. Sõjaväe toel valitses ta 15 aastat järjest, mis oli Ladina-Ameerika kohta pikk aeg. Ta surus maha kõik mässud: nii paulistide (1932), kommunistide (1935) kui ka fašistide mässu (1938). Tal ei olnud kindlat programmi riigi arendamiseks, kuid tema ajal ja suuresti tänu temale muutus Brasiilia põllumajandusriigist tööstusriigiks.
Ta lõpetas elu enesetapuga, sest ei tahtnud täita armeejuhtide nõudmist tagasi astuda.
Kingin sulle valgust

Raamatu taustalugu

Inga Raitari juhtkirjad ajakirjas Naised said juba nende ilmumise ajal, mil autor töötas ajakirja peatoimetajana paljudele kogumisobjektiks. Lugejate kasvaval nõudmisel pani autor nad oma ühe eluetapi lõpetuseks kaante vahele. Vormistades raamatu kaunite kunstnik Anu Mõtshärja poolt valmistatud vinjettidega kinkeraamatuks.
Raamat ilmus esmatrükis 2011. aastal, kuid müüdi kuu ajaga läbi. Kogu tulu läks ühe väikese poisi aitamiseks. 2013. aastal tehti kordustrükk, kuhu on juurde lisatud 48. mõtisklust.

Sisu

Heledate, argipäevas tuge andvate mõtete jagamise soovist sündis autoril see raamat esimest korda aastal 2010. väga piiratud tiraažis. Nüüd on mõtisklused, mis autorit on viimase seitsme aasta vältel aidanud maailma enda ümber mõtestada ning seeläbi enda jaoks heledamaks ja õnnelikumaks paigaks muuta, taas kaante vahel ning sel korral on lisatud ka 48 uut mõtisklust, mida polnud esimeses väljaandes.
Nowy Dwór Królewski

Nowy Dwór Królewski on küla Poolas Kujawy-Pomorze vojevoodkonnas Chełmno maakonnas.
Vest-Agderi vapp

Vest-Agderi vapp on Norra Vest-Agderi maakonna ametlik vapp. Vapp kinnitati 12. detsembril 1958.
Sellel kujutatakse kuldset tamme rohelisel taustal.
Nooremallohvitseride kursus

Nooremallohvitseride kursus (lühend NAK) on kursus 11 kuu ajateenijatele, et neile anda teadmisi jao juhtimisest ja taktikast, samuti pioneerioskustest, meditsiinist, allüksuse relvadest ja sidest.
Suurt rõhku pannakse õpitu praktilisele harjutamisele. Kursuse lõpus sooritatakse eksamid, mille alusel otsustatakse nooremseersandi auastme andmine. Kursuse jooksul valitakse välja sobivad kandidaadid reservrühmaülema kursusele.
Mereväes on ajateenijatel võimalik läbida nooremallohvitseride baaskursus. Kursuse edukalt lõpetanud ajateenijatele antakse nooremmaadi auaste. Erialased teadmised omandatakse pärast kursuse läbimist erinevates mereväe allüksustes.
Loomemajandus

Loomemajandus ja teised majandusvaldkonnad

On avastatud, et loomemajanduse kasvutempo on ülemaailmselt kiirem kui teistes majandussektorites, kuna loomemajandus põhineb teadmistepõhisel majandusel ja rakendab maksimaalselt innovatsiooni. Selles mõttes võib loomemajanduse taset pidada kogu majanduse edukuse indikaatoriks. Samuti on tõdetud, et majanduse arenedes suudab kultuur end ise paremini majandada, suurenevad investeeringud kultuuri kui elukeskkonna kujundamise võtmetegurisse ning traditsioonilised tööstusharud panustavad senisest enam loominguliste valdkondade, nagu näiteks disain, muusika, kunst, arendamisele. Loomemajandus on otseselt seotud uute tehnoloogiate kasutuselevõtuga loomeprotsessides, mis tagab kultuuripärandi säilimise ja vahendamise, avardades nii kultuurist osasaamise võimalusi.

Loomemajanduse kriitika

Loomemajandust on kritiseeritud kui kultuuri risustajat. Seda on peetud kultuuri kommertsialiseerumine põhjustajaks. On leitud, et loomemajanduses saab kultuuri kvaliteedist tähtsamaks see, kui palju miski raha sisse toob.
Loomemajanduse üks probleeme on veel tõsiasi, et loovus, millel loomemajandus põhineb, ei ole seni üheselt defineeritud.
Otero maakond (Colorado)

Ajalugu

Maakond moodustati 1889. aastal Benti maakonna osast. Maakond on nime saanud USA poliitiku Miguel Antonio Otero järgi.
Gruber

Gruber on perekonnanimi.
Viktor Hristenko

Viktor Borissovitš Hristenko (Виктор Борисович Христенко; sündinud 28. augustil 1957 Tšeljabinskis) on Venemaa riigiametnik. Aastatel 2004–2008 oli ta Venemaa tööstus- ja energeetikaminister ning 2008–2012 tööstus- ja kaubandusminister.
Alates 1. veebruarist 2012 on Hristenko 2011. aastal loodud Euraasia Majanduskomisjoni esimees.

Elulugu

Ta lõpetas 1979 Tšeljabinski Polütehnilise Instituudi, mis tänapäeval kannab nime Lõuna-Uurali Riiklik Ülikool, majanduse ja ehituse organiseerimise erialal. Seejärel töötas ta instituudis inseneri, vanemõpetaja ja dotsendina.
1990–91 oli ta Tšeljabinski linnanõukogu saadik, 1991–96 Tšeljabinski oblasti juhi asetäitja ja esimene asetäitja. Märtsis 1997 määrati ta Venemaa presidendi täievoliliseks esindajaks Tšeljabinski oblastis.
Juulis 1997 määrati ta Venemaa rahandusministri asetäitjaks. Aprillist septembrini 1998 oli ta Venemaa peaministri Sergei Kirijenko asetäitja. 28. oktoobril 1998 määrati ta Venemaa rahandusministri esimeseks asetäitjaks. Mais 1999 määrati ta üheks kahest Venemaa peaministri Sergei Stepašini esimesest asetäitjast (teine oli Nikolai Aksjonenko). Hristenko säilitas selle koha Vladimir Putini esimeses valitsuses. Jaanuaris 2000 määrati ta Venemaa peaministri Mihhail Kasjanovi asetäitjaks. Alates 24. veebruarist kuni 5. märtsini 2004, pärast Kasjanovi vabastamist peaministri kohalt kuni uue peaministri Mihhail Fradkovi määramiseni, oli Hristenko Venemaa peaministri kohusetäitja. Tema kandidatuuri ei esitatud Riigiduumale kinnitamiseks. Kohe pärast seda määrati ta Venemaa tööstus- ja energeetikaministriks. Ta säilitas selle koha Viktor Zubkovi valitsuses. 12. maist 2008 kuni 1. veebruarini 2012 oli ta Venemaa tööstus- ja kaubandusminister.

Autasud

Hristenkot on autasustatud Venemaa valitsuse aukirjaga ja Venemaa presidendi tänukirjaga.
2002. aastal pälvis ta Kasahstani Sõpruse ordeni II klassiga.
28. augustil 2006 pälvis ta ordeni "Teenete eest Isamaa ees" IV klassi suure isikliku panuse eest tehnilise ja majanduskoostöö arengusse riikide vahel. 3. oktoobril 2007 sai ta sama ordeni III klassi suure panuse eest riigi majanduspoliitika elluviimisel ja pikaajalise viljaka tegevuse eest.
2009. aastal sai ta ordeni "Teenete eest Itaalia Vabariigi ees" suurohvitseriks.
Settelünk

Settelünk (ka hiaatus, inglise hiatus) on katkestus setete ladestumises või ajavahemik, mille jooksul settinud setted või neist moodustunud settekivimid pole säilinud.
Settelünk võib tekkida näiteks siis, kui seni merelise settimisega ala tõuseb tektooniliste liikumiste tõttu üle merepinna, mille käigus settimine asendub kulutusega.
Settelünk väljendub kivimeis põiksusena.
Settelünk on näiteks Ida-Eestis siluri ja devoni kihtide vahel.
Sulev Mäeltsemees

Sulev Mäeltsemees (sündinud 7. augustil 1947 Lihula vallas Läänemaal) on eesti geograaf.

Elulugu

Sulev Mäeltsemees on taluniku poeg.
Ta lõpetas 1965 Vändra Keskkooli ja 1970 Tartu Ülikooli majandusgeograafia erialal, 1975. aastal kaitses TÜ-s kandidaadiväitekirja geograafias ¨Liiduvabariigi teenindusharude regionaalse arengu analüüs ja prognoosimine (ENSV) näitel¨.
Mäeltsemees stažeeris Saksamaa Liitvabariigis 1983. aastal Johann Wolfgang Goethe Ülikoolis ja 2003. aastal Speyeri ja Osnabrücki Ülikoolis.

Teadustöö ja (teadus)administratiivne tegevus

Uurinud kohalikku omavalitsust, teeninduse territoriaalseid probleeme, regionaalpoliitikat, Euroopa Liidu majandust ning sotsiaalset turumajandust.
Osales Eesti kohaliku omavalitsuse ja nende üksuste liitude taasasutamises, on aastast 1997 Eesti Linnade Liidu vanematekogu peavanem. Tegutsenud Põhiseaduse Assamblee kohaliku omavalitsuse eksperdina. Euroopa Nõukogu Kohalike ja Regionaalsete Omavalitsuste Kongressi (CLARE) ekspertide rühma liige, Vabariigi Presidendi Akadeemilise Nõukogu riigihalduse ja kohaliku omavalitsuse arengu komisjoni liige, TTÜ nõukogu juhataja, Eesti Teadlaste Liidu volikogu liige, Eesti Majandusteaduse Seltsi nõukogu liige, Eesti Geograafiaseltsi revisjonikomisjoni esimees ja juhatuse liige, DAAD-i Eesti Stipendiaatide Seltsi esimees, 2004- ettevalmistatavate kohaliku omavalitsuse üksuste ühinemisega seonduvate õigusaktide ning vaidlusaluste küsimuste lahendamise kohta eksperthinnangu andmise Siseministeeriumi töörühma esimees.
Üle 100 teadustrükise.
Gustav Otto Douglas

Krahv Gustav Otto Douglas-Skenninge (Оттон Густав Дуклас (Дуглас-Скеннинген); 23. veebruar 1687 Stockholm – 2. veebruar 1771 Tallinn) oli šoti päritolu Rootsi ja hiljem Venemaa sõjaväelane  ning riigitegelane.  
Gustav Otto Douglas sündis Västerbotteni lääni kuberneri ooberst Gustaf Douglase (1648–1705) ja Beata Margareta Stenbocki (1661–1735) pojana. Tema isapoolne vanaisa oli Rootsi feldmarssal Robert Douglas ja emapoolne vanaisa feldmarssal Gustaf Otto Stenbock.
Ta teenis noorena Rootsi armees, kuid langes 1709. aastal Poltava lahingus vangi ja alates 1714. aastast teenis Vene sõjaväes, osaledes Soome okupeerimisel Isoviha ajal. Oli hiljem Eestimaa maanõunik. 
1725. aastast oli ta kindralmajor ja 1729. aastast kindralleitnant. 1735–1739 osales Douglas Vene-Türgi sõjas ning sai 1737. aastal général en chefi auastme.
11. august 1738 – 22. märts 1740 oli Douglas Eestimaa kuberner
1740. aasta juunis ta arreteeriti.
Talle kuulusid Albu ja Kukevere mõis.
Koikla mõis

Koikla mõis (saksa keeles Koiküll) oli rüütlimõis Karja kihelkonnas Saaremaal.
Mõisast on teateid alates 1399.
Eino Puri

Koondisekarjäär

Debüteeris Eesti koondises 29. mail 2009 sõpruskohtumises Walesiga. On esindanud Eestit koondises kolmel korral.

Isiklikku

Eino Puri on üks kolmikutest, ta vend Sander Puri on jalgpallur ja õde Kadri Puri võrkpallur.
Eberhard Reimers

Eberhard Reimers (19. jaanuar 1687 Tallinn – 24. veebruar/6. märts 1756 Laiuse) oli Eesti vaimulik.
Ta lõpetas Tallinnas gümnaasiumi. Usuteadust õppis ta aastast 1705 (immatrikuleeriti 25. mail 1705) Kieli Ülikoolis, aastatel 1709–1712 (immatrikuleeriti 28. mail 1709) Halle Ülikoolis ja aastatel 1712–1713 (ei immatrikuleeritud) Jena Ülikoolis, kus kaitses aastal 1713 magistri väitekirja. Oli aastatel 1714–1715 Tallinna gümnaasiumis kreeka keele professoriks. Ordineeriti aastal 1716 Tallinnas õpetajaks.
Ta oli aastatel 1716–1756 Laiuse Püha Jüri koguduse õpetaja, ent hooldas ka Palamuse Püha Bartholomeuse kogudust, aga ka (aastal 1725) Maarja-Magdaleena kogudust. Aastal 1748 nimetati ta Tartumaa III praostkonna praostiks, kus oli ametis surmani. Ühtlasi toimis ta ka Tartu ühendatud kroonu- ja linnakooli inspektorina. Ta suri aastal 1756 ning ta maeti Laiuse kirikusse altari ette.

Isiklikku

Tema tütre Juliana mees Ernst Gottlieb Laamann oli Viru-Nigula koguduse õpetaja, tütretütre mees Johann Heinrich Maximilian Mylius oli Laiuse Püha Jüri koguduse õpetaja. Tema tütre Margarethe Dorothea mees oli Järva-Madise Püha Matteuse koguduse õpetaja Christoph Mertzig.
Annobóni provints

Annobóni provints on Ekvatoriaal-Guinea provints, kuhu kuuluvad Annobóni saar ja ümberkaudsed väiksemad saared.
Provintsi halduskeskus on San Antonio de Palé Annobóni saare põhjatipus.
Provintsis on üks kohaliku omavalitsuse üksus.
Provintsi pindala on 17 km².

Saared

Peale Annobóni saare on tähtsamad saared sellest kirdes paiknevad Tortuga saar (Isla Tortuga) ja Ye Cuín.
Saarte seas on ka väike koonilise kujuga Ye Cuchí (Islote de La Pirámide, Islote Pirámide), mis asub Palmari neemest veidi põhja pool. Selle saare ja peasaare vahel on provintsi parim ankrukoht.
Läänepoolsest Ave neemest veidi põhja pool on Yebatelu saared (Isletas de Yebatelu, Islotes de Yebatelu). Need kaks saart on järsud ja paljad ning kumbagi ümbritsevad kuivad kaljud.
Läänepoolse Paso neeme lähedal on koonilise kujuga saared Tortuga saar (Islote Tortuga) ja Bayala saar (Islote Bayala). Nende saarte ja neeme vahel on veel väike tasane ja tuletorniga Paso saar (Islote del Paso).
Carrolli maakond (Kentucky)

Ajalugu

Maakond moodustati 1838. aastal.
Õhukott

Madudel

Madude kopsu tagaosas paikneva õhukoti osas puudub uurijatel üksmeel. Osade uurijate arvates on madudel üks veresoonteta õhukott (õhumahuti) kus gaasivahetust ei toimu ja see paikneb kopsu tagaosas teiste arvates on õhukotid (jaotatuna kuni 15 kambriks) üksnes osadel Colubridae sugukonna madudel.
Carl Gustav Stein

Carl Gustav Stein (13. juuni/25. juuni 1836 Võru – 15. mai/28. mai 1902 Urvaste) oli Eesti vaimulik.
Stein õppis Võrus Heinrich Krümmeri erakoolis. Tartu ülikoolis õppis ta aastatel 1857–1861 kameraalteadusi, filoloogiat ja usuteadust. Töötas aastatel 1862–1863 Võrus Heinrich Krümmeri erakoolis õpetajana. Täiendas seejärel ennast Erlangeni ülikoolis. Oli aastatel 1864–1865 prooviaastal Kanepi Jaani koguduses Georg von Holsti juures. Ordineeriti 21. veebruaril 1865 Riias õpetajaks.
Oli aastatel 1865–1867 (introdutseeriti Tartus 14. märtsil 1865) Võru praostkonna vikaarõpetaja. Aastatel 1867–1902 oli ta (introdutseeriti 17. septembril 1867) Urvaste Püha Urbanuse koguduse õpetaja.

Isiklikku

Tema poeg Alfred Gustav Stein oli Urvaste Püha Urbanuse koguduse õpetaja, Rakvere Kolmainu koguduse abiõpetaja ning hiljem luterlikuks vaimulikuks Stendellis (praegu Oderi äärse Schwedti linnaosa, Uckermarki kreisis, Brandenburgi liidumaal) ja Passowis (Uckermarki kreisis, Brandenburgi liidumaal).
Baltoskandia

Baltoskandia teooriat tutvustas esmalt Rootsi geograaf Sten De Geer aastal 1928. See käsitlus oli välja kasvanud Sten de Geeri teisest regiooniteooriast Fennoscandiast. Fennoscandia kujutas endast Soome rahvusriigi ehitamise protsessi ja eemaldumist Vene mõjusfäärist 19. sajandi lõpus. Hiljem de Geer laiendas oma käsitlust ning lisas ühtsesse kultuuriruumi ka Eesti ja Läti. Selline liit oli loodud looduslikel alustel, peamiselt Läänemerest lähtuvalt. Samuti ühendasid Baltoscandia maid protestantlik kristlus, põhjamaade rass ja riigikord. Sten de Geeri käsitlust arendas edasi Eesti geograaf Edgar Kant, kes liitis kõik Läänemere kallastel asuvad maad ühiseks Baltoscandiaks.
Baltoscandia oli rahvuslikul identiteedil põhinev poliitiline eesmärk baltlaste jaoks. See täitis suurema koostöövõimaluse eesmärki Skandinaavia maadega. Tegemist oli siiski vaid kontseptuaalse visiooniga, mitte reaalse liiduga. Baltoscandia näol oli tegemist peamiselt Balti riikide lootusega liikuda läänelikuma ühiskonna poole. Põhjamaad nägid iseennast pigem kõrgemalt arenenuna ning keskendusid Skandinaavia maade geopoliitilisele käsitlusele. Kuigi tunnistati teatud ühisosa Eesti ja Lätiga, ei olnud Baltoscandia Põhjamaades just kõige populaarsem ning jätkusuutlikum visioon Põhja-Euroopa tulevikust. 
Baltoscandia nime kandnud teoreetiline kontseptsioon vajus aga Teise maailmasõja tõttu unustusehõlma ning Balti riigid langesid Vene mõjusfääri.
Rakvere kreiskool

Rakvere kreis(i)kool oli kreiskool Eestimaa kubermangus Rakvere kreisis kreisilinnas Rakveres. Kool avati 9. juulil (vkj 27. juunil) 1805.
Rakvere kreiskooli hoone, mis asub aadressil Pikk 40, on arvele võetud kultuurimälestisena.
Phyllorhynchus

Levila

Neid madusid võib kohata Mehhikos Sonora, Sinaloa, Baja California ja Baja California Sur osariigis ning  Ameerika Ühendriikides California, Nevada ja Arizona osariigis.